Гъэсэныгъэм и IэмалыфI
ЩIэныгъэ къозытыр шэч хэмылъу тхылъырщ. Ар хъумэн, гъэлъэпIэн зэрыхуейри цIыхум зыщигъэгъупщэркъым.
1996 гъэ лъандэрэ, илъэс къэс дуней псом щагъэлъапIэ Тхылъым и махуэр. Абы теухуа унафэр ЮНЕСКО-м и 28-нэ сессием, 1995 гъэм щэкIуэгъуэм и 15-м, къыщащтауэ щытащ. Зэхыхьэм хэтахэм я мурадыр зыхуэунэтIар зыт — цIыхубэр узэщIын, тхылъыр ныбжьэгъуфIу зэрыщытыр ягурыгъэIуэн.
Тхылъым и дунейпсо махуэу мэлыжьыхьым и 23-р къыщIыхахам щхьэусыгъуэ пыухыкIа иIэщ. А махуэм, 1616 гъэм, дунейм ехыжат тхакIуэшхуэхэу Шекспир Уильям, Сервантес Мигель, Гарсиласо де ла Вегэ Инкэ сымэ. Литературэм и фIыпIэр зэзыгъэхъулIа мы цIыхушхуэхэм я фэеплъ махуэ ар ящIат.
Дунейпсо литературэм и дамыгъэ хъуа а махуэр тхылъыр фIыуэ зылъагъу дэтхэнэм дежкIи лъапIэщ. Абы ирихьэлIэу библиотекэхэм, нэгъуэщI IуэхущIапIэхэм зэхыхьэ гъэщIэгъуэнхэр щрагъэкIуэкI, пасэми иджыпстуи тхылъым мыхьэнэшхуэ зэриIэм и щыхьэту.
КЪАНЩАУЭ Мэлэчыпхъу.
